
DĖL LIETUVOS RESPUBLIKOS KULTŪROS MINISTRO 2005 M. GEGUŽĖS 9 D. ĮSAKYMO NR. ĮV-199 „DĖL KULTŪROS PAVELDO OBJEKTO BŪKLĖS TIKRINIMO TAISYKLIŲ PATVIRTINIMO“ PAKEITIMO 

2009 m. spalio 30 d. Nr. ĮV-593
Vilnius

Vykdydamas Administracinės naštos Lietuvos Respublikos piliečiams ir kitiems asmenims mažinimo priemonių plano, patvirtinto Lietuvos Respublikos Vyriausybės 2008 m. lapkričio 24 d. nutarimu Nr. 1248 (Žin., 2008, Nr. 140-5544), 42 punktą,
p a k e i č i u Kultūros paveldo objekto būklės tikrinimo taisykles, patvirtintas Lietuvos Respublikos kultūros ministro 2005 m. gegužės 9 d. įsakymu Nr. ĮV-199 „Dėl Kultūros paveldo objekto būklės tikrinimo taisyklių patvirtinimo“ (Žin., 2005, Nr. 62-2213), ir išdėstau jas nauja redakcija (pridedama).


KULTŪROS MINISTRAS	REMIGIJUS VILKAITIS


PATVIRTINTA
Lietuvos Respublikos kultūros ministro
2005 m. gegužės 9 d. 
įsakymu Nr. ĮV-199
(Lietuvos Respublikos kultūros ministro
2009 m. spalio 30 d. 
įsakymo Nr. ĮV-593 redakcija)

KULTŪROS PAVELDO OBJEKTO BŪKLĖS TIKRINIMO TAISYKLĖS

I. BENDROSIOS NUOSTATOS

1. Kultūros paveldo objekto būklės tikrinimo taisyklės (toliau – taisyklės) reglamentuoja kultūros paveldo objekto būklės patikrinimo atvejus ir vykdymą.
2. Kultūros paveldo būklė tikrinama šiais atvejais:
2.1. objekto pardavėjui ar kitaip valdymo teises perduodančiam kultūros paveldo objekto valdytojui (toliau – perdavėjas) ketinant sudaryti sandorį dėl kultūros paveldo objekto iki objekto perdavimo ir priėmimo akto pasirašymo;
2.2. atliekant kultūros paveldo objektų stebėseną.
3. Kultūros paveldo objekto būklės tikrinimą atlieka savivaldybių paveldosaugos padaliniai, išskyrus atvejus, numatytus taisyklių 14 punkte.
4. Šiose taisyklėse vartojamos sąvokos atitinka Lietuvos Respublikos nekilnojamojo kultūros paveldo apsaugos įstatyme (Žin., 1995, Nr. 3-37; 2004, Nr. 153-5571) ir kituose teisės aktuose apibrėžtas sąvokas.

II. KULTŪROS PAVELDO OBJEKTO BŪKLĖS PATIKRINIMO ATVEJAI IR VYKDYMAS

5. Kultūros paveldo objekto būklės tikrinimas atliekamas pavieniams objektams (archeologinėms, memorialinėms vietoms, statiniams ar kitiems nekilnojamiesiems daiktams, turintiems vertingųjų savybių, dailės kūriniams, tiesiogiai susijusiems su jų užimama ir naudoti reikalinga teritorija) ir kompleksiniams objektams (kultūros paveldo objektų grupėms, reikšmingoms savo visuma).
6. Perdavėjas apie ketinimą sudaryti sandorį dėl kultūros paveldo objekto ne vėliau kaip prieš mėnesį raštu informuoja savivaldybės paveldosaugos padalinį. Per mėnesį nuo rašto gavimo dienos savivaldybės paveldosaugos padalinys turi patikrinti, ar tokio objekto ir jo vertingųjų savybių būklė atitinka nekilnojamosios kultūros vertybės pase užfiksuotą būklę.
7. Kultūros paveldo objekto, kuriam Lietuvos Respublikos nekilnojamojo kultūros paveldo apsaugos įstatymo nustatyta tvarka nėra nustatytos vertingosios savybės, būklė tikrinama tokia tvarka:
7.1. jei iki Nekilnojamojo kultūros paveldo apsaugos įstatymo įsigaliojimo kultūros paveldo objektas buvo registruotas nekilnojamąja kultūros vertybe, jo būklė tikrinama lyginant su apskaitos dokumentuose užfiksuotos nekilnojamosios kultūros vertybės, jos vertingųjų dalių ir elementų būklės duomenimis;
7.2. jei iki Nekilnojamojo kultūros paveldo apsaugos įstatymo įsigaliojimo kultūros paveldo objektas nebuvo registruotas nekilnojamąja kultūros vertybe, jo būklė tikrinama lyginant su objekto, saugoto kaip nekilnojamoji kultūros vertybė pagal Lietuvos Respublikos įstatymo „Dėl Lietuvos Respublikos nekilnojamųjų kultūros vertybių apsaugos įstatymo įgyvendinimo“ (Žin., 1995, Nr. 9-184; 1996, Nr. 14-355) 9 straipsnį, apskaitos dokumentų duomenimis, kuriuos savivaldybių paveldosaugos padalinių prašymu konkrečiais būklės patikrinimo atvejais teikia Kultūros paveldo departamentas prie Kultūros ministerijos (toliau – departamentas).
8. Konkrečiais būklės patikrinimo atvejais, nustatytais šių taisyklių 7.1 ir 7.2 punktuose, apskaitos dokumentų duomenis savivaldybių paveldosaugos padaliniams jų prašymu teikia departamentas.
9. Perdavėjo ar įgijėjo raštišku pageidavimu už Vyriausybės nustatyto dydžio valstybės rinkliavą Kultūros paveldo objekto būklės patikrinimas atliekamas per 15 darbo dienų nuo pranešimo apie ketinimą sudaryti sandorį, bet ne vėliau kaip iki objekto perdavimo ir priėmimo akto pasirašymo.
10. Kultūros paveldo objekto tikrinimo metu užfiksuota būklė įforminama savivaldybės paveldosaugos padalinyje registruojamu kultūros paveldo objekto būklės patikrinimo aktu (toliau – patikrinimo aktas) (šių taisyklių priedas) dviem egzemplioriais, iš kurių vienas įteikiamas perdavėjui, o kitas saugomas savivaldybės paveldosaugos padalinyje Lietuvos Respublikos dokumentų ir archyvų įstatymo (Žin., 1995, Nr. 107-2389; 2004, Nr. 57-1982) nustatyta tvarka.
11. Patikrinimo aktų kopijas savivaldybės paveldosaugos padalinys ne rečiau kaip du kartus per metus teikia departamento teritoriniam padaliniui.
12. Patikrinimo aktas galioja 6 mėnesius nuo patikrinimo akto surašymo dienos. 
13. Patikrinimo aktas netenka galios ir perdavėjas turi šiose taisyklėse nustatyta tvarka kreiptis į savivaldybės paveldosaugos padalinį, kad būtų atliktas kitas patikrinimas, jeigu po patikrinimo akto surašymo dienos:
13.1. nekilnojamojo kultūros paveldo objekte buvo atliekami tvarkybos darbai;
13.2. nustatyti kultūros paveldo objekto sužalojimai;
13.3. buvo pažeisti kiti kultūros paveldo objekto paveldosaugos reikalavimai.
14. Ketinant sudaryti sandorį:
14.1. kai perleidžiamas kultūros paveldo objektas (statinys), kuriame atliekami tvarkomieji statybos darbai ir tvarkomieji paveldosaugos darbai, gavusi perdavėjo prašymą teisės aktų nustatytu terminu pažymą pateikia statybos valstybinę priežiūrą atliekanti viešojo administravimo institucija;
14.2. kai perleidžiamas kultūros paveldo objektas (statinys), kuriame atliekami tik tvarkomieji paveldosaugos darbai, per 15 darbo dienų nuo perdavėjo prašymo gavimo dienos pažymą pateikia departamento teritorinis padalinys. Pažymoje nurodoma, kad darbai atliekami nenukrypstant nuo tvarkybos darbų projekto, nenustatyti objekto sužalojimai, nepažeisti objekto naudojimo ir kiti paveldosaugos reikalavimai. Vienas pažymos egzempliorius įteikiamas perdavėjui, antras pažymos egzempliorius pateikiamas savivaldybės paveldosaugos padaliniui, o trečias egzempliorius saugomas departamento teritoriniame padalinyje. 

III. BAIGIAMOSIOS NUOSTATOS

15. Ginčai dėl kultūros paveldo objekto būklės patikrinimo sprendžiami įstatymų nustatyta tvarka.
16. Jeigu tikrinimo metu nustatyta būklė neatitinka nekilnojamosios kultūros vertybės pase užfiksuotos būklės, už tai įstatymų ir kitų aktų nustatyta tvarka atsako perdavėjas.

